6. DIO

ĐACI SUPERJUNACI

Svi su počeli tražiti najpogodnije stablo u dvorištu škole. Najviši je bio jablan u kutu. Neva pokaže na njega.

– Pretanko stablo i grane, ne dolazi u obzir. One dvije platane imaju lijepe, široke grane na vrhu.

Učiteljica je donijela odluku. – Ali kako znati koje su grane najčvršće?

– Pitat ću ja ptice. – predloži Lara. Larina moć superglasanja uključivala je sposobnost razgovaranja sa svim pernatim i dlakavim životinjama. – Svako se jutro ovdje negdje mota djetlić... – reče Lara i potrči prema rubu dvorišta iza škole. Proizvede neobičan zvuk i nekoliko puta udari granom po stablu. Uskoro iz krošnje stigne sličan zvuk. Lara se ponovno oglasi i djetlić joj odgovori.

– Nije bio sretan, probudila sam ga. Ipak mi je rekao da je ova platana najčvršća. – Lara pokaže prstom na niže stablo. – Nije uspio kljunom probiti niti jednu granu.

– Izvrsno! Hvala, Lara! Ali kako ćemo smjestiti Kaja gore da bude siguran? –razmišljala je učiteljica naglas.

– Filipe?

Filip J. je imao moć superinženjera. Uz to što je upravljao strujom, u sekundi je mogao smisliti komplicirane konstrukcije.

– Treba složiti platformu na grani na kojoj će se moći stajati. – zaključi Filip. Iznenada uzvikne. – Stare klupe! Gdje se ostavljaju stare stvari iz škole?

– Imamo još 20 minuta. – podsjeti ih Ivor.

Učiteljica potrči s Filipom. Pozove i Petru J.

– Petra, trebat će nam tvoja supersnaga. A i ti nam, Damjane, trebaš. Ako netko naiđe, da zaboravi sve što vidi.

– Mene se zove samo kad treba trčati. – smijao se Damjan.

ODGOVORI NA PITANJA.

1. Nabroji sve likove koji se spominju u ovom dijelu priče.
2. S kime sve Lara može razgovarati?
3. Kakvu supermoć ima Filip J.?
4. Tko je sve potrčao u skladište?
5. Koja je moć Petre J.?